હજી ગયા મહિને જ ઘાટકોપર (વેસ્ટ)માં કામા લેનમાં આવેલા વણિક નિવાસમાંથી એક અઠવાડિયામાં ત્રણ સાપ નીકળ્યા હોવાની ઘટના લોકો ભૂલ્યા નથી ત્યાં ગઈ કાલે ઘાટકોપર (વેસ્ટ)માં સાંઈનાથનગરમાં આવેલી આનંદમંગલ સોસાયટીમાં સાપ ઘૂસ્યો હતો. સોસાયટીની સામે આવેલા ગાર્ડન માટેના રિઝર્વ પ્લૉટમાં ગાર્ડન બનવાને બદલે એ જગ્યા જંગલ બની ગઈ છે. એ પ્લૉટમાંથી નીકળીને બપોરે ૧૨.૩૦ વાગ્યે એક લાંબો સાપ સોસાયટીમાં ઘૂસી જતો જોઈને સોસાયટીના વૉચમૅન નિખિલે તરત જ સોસાયટીના સેક્રેટરી મનીષ શાહને જાણ કરી હતી. મનીષ શાહે આ બાબતની જાણ ફાયરબ્રિગેડને કરી હતી.